Anno Domini millesimo ducentesimo nonagesimo nono statuta sunt haec apud Cistercium in Capitulo generali. 1.  In primis, cum Redemptoris nostri Domini Jesu Christi caritatis gratia inaestimabilis specialem honoris reverentiam sui merito ab universis fidelibus exigat exhiberi, statuit et ordinat Capitulum generale, quod illa antiphona *Mirabile mysterium*, cum ad illum locum deventum fuerit *Deus homo factus est*, ob reverentiam sanctae Incarnationis, ab omnibus personis Ordinis flectantur genua humiliter et devote. 2.  Item, quoniam claritatis sanctorum splendor mirabilis quanto luculentius meritis vitae et etiam claritate nominis enituit, tanto debet a christifidelibus super candelabrum Ecclesiae clarioribus laudum praeconiis sublimius exaltari, statuto de festo beati Ludovici confessoris, quondam regis Franciae, per Ordinem universum celebrando facto anno praeterito in Capitulo generali hoc additur, quod propria ipsius historia per totum Ordinem decantetur. 3.  Item, diffusam prolixitatem diffinitionis anno praeterito editae de inclusione monialium Ordinis nostri et reformatione monasteriorum ipsarum, sic abbreviando declarat Capitulum generale, quod statutum sanctissimi patris nostri Bonifacii papae VIII super hoc editum diligentius observetur. 4.  Item, cum cuiuscumque religionis honestas exigat gratiosum hospitalitatis beneficium pro modo facultatis omnibus, potissime suis professoribus, liberaliter exhiberi : idcirco personas Ordinis circa hospitalitatis exhibitionem, praesertim personis abbatum, culpabiles, praeter poenas alias in diffinitionibus praetaxatas, Capitulum generale puniendas iudicat isto modo : quod abbas tribus diebus faciat levem culpam, monachus vero per annum integrum ultimus omnium collocetur, converso vero caputium Ordinis auferatur. 5.  Item, cum esus carnium in loco quovis, exceptis infirmitoriis nostris, ab Ordinis institutis generaliter sit prohibitus usquequaque, idcirco omnes monachos Ordinis monialium confessores, qui in domibus comedisse carnes fuerint deprehensi, statim ad domos proprias Capitulum generale districte praecipit revocandos, et extremos omnium existere, et in pane et aqua omni sexta feria, nec absque licentia Capituli generalis ad moniales ulterius reversuros. 